**ԼՂՀ ԱՇԽԱՏԱՇՈՒԿԱՅԻ ՎԻՃԱԿԸ**

**2012 Թ. ՀՈՒՆՎԱՐԻ 1-Ի ԴՐՈՒԹՅԱՄԲ**

Աշխատանք փնտրող անձանց թվաքանակը հանրապետությունում կազմում է 3503 մարդ, որոնցից 3307-ը կանայք են: Նախորդ տարվա համեմատ այդ ցուցանիշը նվազել է 124 մարդով (2011թ. հունվարի 1-ի դրությամբ աշխատանք փնտրող անձանց թվաքանակը կազմում էր 3627 մարդ, որից 3384` կանայք): 2012 թ. հունվարի 1-ի դրությամբ չզբաղված քաղաքացիների թիվը կազմում է 3494 մարդ, որոնց 94.8%-ը կամ 3313 մարդ ստացել է գործազուրկի կարգավիճակ: Չզբաղված քաղաքացիների թվաքանակը նախորդ տարվա նույն ժամանակաշրջանի նկատմամբ նվազել է 3.4 %-ով:  
2011թ. գործազուրկի կարգավիճակ է ստացել 660 մարդ, հաշվառումից հանվել է 792 մարդ, որից` 13.6%-ն աշխատանքի տեղավորման պատճառով:  
Գրանցված 3313 գործազուրկներից միայն 11.1%-ն են հանդիսանում նպաստառու (369 անձ):   
2011թ. ընթացքում աշխատանքի է տեղավորվել 137 մարդ, որից 108-ը` գործազուրկ: Նախորդ տարվա համեմատ այդ ցուցանիշը աճել է 2-մարդով: Աշխատանքի տեղավորվածների 86.9 %-ը կանայք են: Տեղավորվածների թիվը առևտրի և հասարակական սննդի, ՆՏՄ և առաքում, մթերում ոլորտում` 21.2%, շինարարության ոլորտում` 5.8%, պետական և տեղական ինքնակառավարման ապարատում` 19.7%, կրթություն 10.2% , մշակույթ և արվեստ` 2.9% և այլ ճյուղերում` 40.2%:  
Գործազուրկների թվի մեջ մեծ է քաղաքային բնակչության տեսակարար կշիռը` շուրջ 94.5%:   
Գործազուրկների տարիքային ցենզը դիտարկվող ժամանակահատվածում հետևյալն է` գործազուրկների թվի 0.2 %-ը պատկանում է մինչև 18 տարեկան տարիքային խմբին, 2.5%-ը պատկանում է 18-22 տարիքային խմբին` նախորդ տարվա 5.1%-ի փոխարեն, 30.1%-ը` 22-30 տարիքային խմբին` նախորդ տարվա 37.1%-ի փոխարեն, 50.2 %-ը պատկանում է 30-50 տարիքային խմբին` նախորդ տարվա 48.1%-ի փոխարեն և 17.0 %-ը` 50-ից բարձր տարիքային խմբին , նախորդ տարվա 9.7%-ի փոխարեն:  
Դիտարկելով գործազուրկների կրթական ցենզը, արձանագրվել է, որ բարձրագույն կրթություն ունեցողները կազմել են գործազուրկների ընդհանուր թվի 16.7 %-ը` նախորդ տարվա 16.9 %-ի փոխարեն, միջին մասնագիտական կրթություն ունեցողները` 30.3 %, նախորդ տարվա 32.5%-ի փոխարեն, մնացած մասը կամ 53.0%-ը կազմել են ընդհանուր և թերի միջնակարգ կրթություն ունեցողները, նախորդ տարվա 50.6 %-ի փոխարեն:  
Գործազուրկների կառուցվածքի ուսումնասիրությունն ըստ կրթության ցույց է տալիս, որ ընդհանուր գործազուրկների մեջ 2012թ. հունվարի 1-ի դրությամբ ամենաբարձր տեսակարար կշիռներն ունեն միջնակարգ (լրիվ) ընդհանուր և միջին-մասնագիտական կրթություն ունեցող գործազուրկները համապատասխանաբար` 53.1 և 30.3 տոկոսը: Գործազուրկների մեջ 3.7%-ը կազմում են մանկավարժները, նախորդ տարվա 5.3 %-ի փոխարեն, 5.2 %-ը ` բուժքույրերը ` 5.4 %-ի փոխարեն, 10.9 %-ը կազմում են տնտեսագետները և հաշվապահները (հիմնականում միջին մասնագիտական կրթությամբ) նախորդ տարվա 11.8%-ի փոխարեն, 7.6%-ը կազմում են վաճառողները, նախորդ տարվա 9.3%-ի փոխարեն, 60.4%-ը` այլ մասնագիտություններ ունեցող անձինք, նախորդ տարվա 54.6 %-ի փոխարեն, 3.2%-ը` մասնագիտություն չունեցող անձինք, նախորդ տարվա 6.2 %-ի փոխարեն: Գործազուրկների մեջ չնչին տոկոս են կազմում հետևյալ մասնագիտություններ ունեցող անձիք` բժիշկ, վարորդ, փականագործ:  
Մեկ տարուց ավելի գործազուրկի կարգավիճակ ունեցող անձանց թվաքանակը կազմում է 35.3%, որը նախորդ տարվա համեմատ նվազել է 15.6 տոկոսային կետով:  
Ստեփանակերտ քաղաքի երեք հաշմանդամներ օգտվում են աշխատաշուկայում անմրցունակ խմբերի աշխատավարձի փոխհատուցման ծրագրից: